Dita Von Teese

Heather Renée Sweet (født 28. september 1972 i Rochester i Michigan), kjent som Dita Von Teese, er en populær amerikansk burleskartist, modell og skuespiller. Hun er en av de som har vært med på å popularisere burlesk igjen. Berømmelsen økte kraftig da hun ble sammen med Marilyn Manson, som hun var gift med fra 2005 til 2007.

Biografi

Tidlig liv 
Dita Von Teese ble født i Rochester i Michigan. Moren var manikyrist og faren maskinist.

Von Teese er kjent for sin fascinasjon for filmer fra 1940-tallet og klassisk retrostil. Dette begynte i ung alder og ble kanskje skapt av moren som kjøpte klær for å kle henne opp. Hennes mor var en stor fan av «The Golden Age» i Hollywood, og det var fra henne at Von Teese utviklet en fascinasjon for skuespillerinnene fra den tiden, spesielt Betty Grable.

Hun fikk klassisk trening som ballettdanser fra ung alder og danset solo bare 13 år gammel for et lokalt ballettselskap. Selv om hun opprinnelig ønsket å bli en ballerina, sier Von Teese at «By 15 I was as good as I’d ever be». Hun inkorporerte senere disse elementene inn i sitt burlesk-show, der hun ofte gjør en pointe.

Tolv år gammel flyttet hun fra Michigan til Orange County, California sammen med sine foreldre og to søstre. Von Teese gikk på University High School (Irvine, California).

Som tenåring tok Von Teeses mor henne med for å kjøpe hennes første BH, laget av vanlig hvit bomull, og ga henne et plastegg som inneholdt et par hudfargede tights. Von Teese sa at hun var skuffet, da hun hadde håpet å få vakre strømper, av den typen hun hadde sett i hennes fars Playboy-magasiner. Dette drev fram hennes pasjon for undertøy. Hun arbeidet i en undertøysbutikk da hun var 15 år, etter hvert som innkjøper.

På college studerte Von Teese historiske kostymer og vurderte å arbeide som stylist for historiske filmer. Hun har utdannelse som kostymedesigner.

Karriere 
Von Teese begynte sin karriere som stripper og modell ved en lokal strippeklubb da hun var 19 år. Hun var skuffet over de andre jentenes mangel på originalitet når det gjaldt dans og påkledning. Hun laget derved sin egen drakt, som ble godt mottatt av klientellet, og økte interessen for klubben.

Fetisj- og glamourmodell 

Mens Dita arbeidet på strippeklubben begynte hun også å posere som glamourmodell. Senere gjorde hun seg også bemerket som fetisjmodell. Hennes retro pinuputseende, der hun ofte etterlignet Bettie Page på fotografiene, skilte henne fra de fleste andre modellene i bransjen.

Ditas offisielle nettsted ble opprettet i 1992 og blir ofte referert til som et av de første modellstedene på internett. Von Teese har vært nøye med å beholde rettighetene til de fleste fotografiene av henne, basert på erfaringene til blant annet Bettie Page, som ikke eide rettighetene til sine bilder.

Von Teese er en meget populært modell i de største motemagasinene og har vært på forsiden av flere fetisjmagasiner, inklusive Bizarre og Marquis. Det var på denne tiden at hun poserte, bundet og delvis opphengt, på forsiden av Midoris bok, The Seductive Art of Japanese Bondage.

Von Teese ble fotografert i magasinet Playboy i 1999, 2001 og 2002. Det var hennes Playboy-forside i desember 2002 som ga hennes kunstneriske etternavn. Hun var opprinnelige bare kjent som «Dita», en hyllest til stumfilmskuespillerinnen Dita Parlo, men Playboy insisterte på at hun måtte bruke et etternavn. Marilyn Manson tok bildene av Dita til 2002-utgaven. Hun plukket «Von Treese» ut av en telefonkatalog, men det ble feilstavet til «Von Teese». Dita, som likte feilen, adopterte det som sitt kunstneriske etternavn. Dita har sagt at det var hennes opptreden i Playboy som til slutt vant hennes fars respekt for hennes yrkesvalg.

Det tyske metallbandet Atrocity har også brukt Dita som covermodell for sitt album Werk 80 II, som kom i 2008.

Burlesk 
Det er burleskopptredenene som Dita er mest kjent for, og hun blir ofte referert til som «the Queen of Burlesque» i media. Von Teese begynte sine burleskfremføringer i 1993 og som en utøver av «ny-burlesk», har dette hjulpet til å popularisere gjenopplivingen av sjangeren. I hennes egne ord, hun «puts the tease back into striptease» med lange, overdrevne danseshow, med utstyr og karakterer, ofte inspirert av 1930- og 1940-tallets musikaler og filmer. Hennes fjærbørstedans inspirert av burleskdanseren Sally Rand, har fjærbørster som er de største i verden, og de er nå utstilt i Hollywoods Museum Of Sex. Hennes mest vanlige show inneholder et gigantisk martini-glass.

Dita Von Teeses karriere innenfor burleskdans har inneholdt en opptreden på et veldedighetsshow for New York Academy of Art, der hun var påkledd ingenting annet enn diamanter verdt fem millioner USD. I tillegg ble Von Teese den første gjestestjernen som noen sinne opptrådte ved Crazy Horse i Paris, da hun opptrådte der i oktober 2006.

Cameron Diaz gjorde en referanse til Von Teeses martiniglass-show i filmen Charlie's Angels: Full Throttle. Von Teeses navn er i rulleteksten, under "Special Thanks". Ryktene sier at dette ble kun lagt til etter at Dita truet med å saksøke filmens produsenter for å ha stjålet hennes idé.

Von Teeses første bok, som består av hennes synspunkter om historien til burlesk og fetisj, Burlesque and the Art of the Teese/Fetish and the Art of the Teese, ble publisert i 2006 av HarperCollins. Vanity Fair kalte henne for «a Burlesque Superheroine.»

16. mai 2009 deltok Von Teese i sceneopptredenen til Tysklands bidrag i finalen i Eurovision Song Contest 2009 i Moskva. Sangen Miss Kiss Kiss Bang, fremført av Alex Swings 
& Oscar Sings kom på 20.-plass av 25 deltakere.

Skuespillerinne 
I sine tidligste år, var Dita Von Teese med i fetisjrelaterte filmer som Romancing Sara og Matter of Trust, der hun ble kreditert som «Heather Sweet», og også i to filmer av Andrew Blake: Pin Ups 2 og Decadence. I april 2008 skrev den britiske avisen The Sun om at Von Teese angivelig skulle ha deltatt i flere pornografiske filmer fra tidlig i sin karriere, og at disse filmene fantes på diverse internettsteder.

I de senere årene har Von Teese også deltatt i mer vanlige filmer, som kortfilmenThe Death of Salvador Dali (2005), skrevet av Delaney Bishop, som vant priser for beste manus og beste foto ved flere festivaler, inklusive SXSW, Raindance Film Festival og Mill Valley Film Festival, og en pris for beste skuespillerinne til Von Teese ved Beverly Hills Film Festival. Hun har også roller i spillefilmene Saint Francis (2007) og The Boom Boom Room (2007).

I tillegg til dette, har Dita vært med i flere musikkvideoer, inklusive videoen til bandet Green Days sang "Redundant", videoen til Zip Gun Bop av bandet Royal Crown Revue, Agent Provocateurs video for deres coverversjon av «She's Lost Control», og hun gjorde sin martiniglass-burlesk-rutine i videoen til «Mobscene» av Marilyn Manson.

Men Von Teese har uttalt at skuespill ikke er på toppen av hennes agenda, og at hun kun ville ta roller dersom hun følte at de var riktige for henne, og sa «I don't understand why women feel the need to go into acting as soon as they become famous... But I suppose if the part were aesthetically correct, then maybe I could consider it».

I oktober 2022 dukket Von Teese opp i musikkvideoen til Taylor Swifts «Bejeweled».

Mote- og modellarbeid 

I de senere årene har moteverdenen akseptert Von Teese og hennes retro-utseende, og hun har dukket opp på en rekke lister for mest velkledde kvinne. Von Teese er ofte å se på første rekke ved motefremvisninger, spesielt Christian Dior og Marc Jacobs, merker hun ofte bruker selv.

Dita Von Teese har også selv vært modell ved flere anledninger. Under Los Angeles Fashion Week, våren 2004, stilte hun som modell for Richie Richs motemerke, Heatherette. I 2005 var hun med som modell for Giambattista Valli, en tidligere designer hos Ungaro, i Paris. I 2006 ved moteuken i Milano, gikk Von Teese på runway, og åpnet showet for Moschino diffusion label, Moschino Cheap & Chic. I 2007 var hun med to ganger på Jean Paul Gaultier Haute Couture show under Paris Fashion Week. I tillegg har hun vært med i flere reklamekampanjer. Hun var med i reklamen for Vivienne Westwoods vår/sommer kolleksjon i 2005, og ble ansiktet for det australske klesselskapet Wheels and Dollbaby for deres 2006/7 Vår/Sommer reklamekampanje. Hun har også vært en talskvinne for MAC Cosmetics. Von Teese har vært avbildet i Vanity Fair, Vogue, Elle og i svært mange andre motemagasiner.

Wonderbra valgte Von Teese som sin nye frontkvinne. Hun skulle få designe en helt egen undertøyskolleksjon for klesmerket, og hun skulle også fronte merket som modell. Ifølge Wonderbras talsperson ble Dita Von Teese valgt som deres nye modell på grunn av hennes glamorøse og personlige stil. Undertøyskolleksjonen ble lansert 23. september 2008. Inspirasjonen var hentet fra 1940- samt 1950-årene, og var bare tilgjengelig i et begrenset antall europeiske butikker.

Trass i alt dette sier Von Teese at hun aldri bruker en stylist. «The one time I hired a stylist, they picked up a pair of my 1940s shoes and said, "These would look really cute with jeans." I immediately said, 'You’re out of here.'» Hun legger sin egen make-up, og farger sitt naturlig blonde hår sort hjemme.

Hun har også vært med på en kampanje for People for the Ethical Treatment of Animals (PETA), og opptrådt i deres reklamer for dyrebeskyttelse.

Personlig liv 
Von Teese bor for tiden i Hollywood.

Von Teese nevner ofte at hennes beste venn er burleskdanseren Catherine D'lish, som også designer alle Von Teeses burleskkostymer for henne.

Før sitt ekteskap var Von Teese sammen med vokalist/gitarist Mike Ness fra bandet Social Distortion og med skuespilleren Peter Sarsgaard. Hun har selv også snakket om flere lesbiske forhold inklusive et langvarig forhold til en kvinne da hun var 20 år gammel.

Forholdet til Marilyn Manson 
Marilyn Manson hadde vært en fan av Von Teese i lengre tid, og var medlem av nettstedet hennes. De møttes første gang da han ba henne om å danse i en av hans musikkvideoer. Selv om hun ikke kunne ta på seg oppdraget, holdt de kontakten. På Mansons 32. fødselsdag i 2001, ankom hun med en flaske absint, og de ble et par. Manson fridde 22. mars 2004 og ga henne en forlovelsesring i diamanter fra 1930-tallet på 7 karat.

28. november 2005 ble de gift i en privat seremoni i hjemmet sitt. En større seremoni ble avholdt 3. desember ved Gurteen Castle i Kilsheelan (County Tipperary) i Irland, i hjemmet til deres venn Gottfried Helnwein. Bryllupet ble avholdt av forfatter og regissør av surrealistiske filmer, Alejandro Jodorowsky. De utvekslet løfter foran omtrent 60 gjester, inklusive burlesksensasjonen Catherine D'lish, Lisa Marie Presley, Eric Szmanda, Jessicka av Scarling og Christian Hejnal. Hun bar en purpurfarget kappe, lagd av Vivienne Westwood pluss en hatt designet av Stephen Jones og et matchende Mr. Pearl korsett. Moschino designet en tilleggsgarderobe for resten av helgen, bare for Von Teese. Musikken i mottakelsen ble spilt av det tyske retrobandet "Palast Orchester mit Max Raabe". Bildene fra bryllupet ble vist i mars 2006-utgaven av Vogue under tittelen "The Bride Wore Purple".

29. desember 2006 søkte Von Teese om skilsmisse fra Manson. Von Teese forlot huset deres tomhendt på julaften, og var ikke i stand til å komme i kontakt med Manson for å fortelle han nyheten. I et intervju med The Daily Telegraph, sa Von Teese at «I wasn't supportive of his partying or his relationship with another girl. As much as I loved him I wasn't going to be part of that». Den 'andre piken' tros å være den da 19 år gamle skuespillerinnen Evan Rachel Wood, som Manson fortsatte å ha et forhold til etter skilsmissen fra Von Teese, trass i sure kommentarer fra kritikere. Von Teese har også sagt at hun ga Manson et ultimatum, men sa at «it didn't work. Instead, it made me the enemy».
Von Teese ville ikke ha bidragspenger og har ikke uttrykt noen interesse i noen av Mansons penger eller formue. Nyheten ble offentlig kjent på Mansons fødselsdag 5. januar 2007, da han fikk skilsmissepapirene.

Dita Von Teese har i senere intervjuer kommet med en lang liste med grunner til at hun skilte seg fra Manson, inklusive hans narkotikamisbruk. I et intervju med The The New York Times fortalte hun blant annet at hun var glad for at stoffmisbruket var borte fra livet hennes, og sa videre «Jeg tok med meg diamantringen jeg fikk da vi forlovet oss og fikk den omgjort hos Christian Dior i Paris til en vakker ring. Den er pen og stor. Jeg føler at jeg led mye for den diamanten og den trengte å bli gjenfødt som noe bedre» og «En av de største utskeielsene mine da jeg flyttet ut av huset til min tidligere ektemann, var å kjøpe matchende rosa stekeovn og kjøleskap i 50-tallsstil».

Filmografi 

I tillegg har Von Teese vært gjest i programmet America's Next Top Model og som trener i burlesk-dans i programmet Faking It.

Bøker av Von Teese

Referanser

Eksterne lenker 
 
 
 Behind the Scenes video: Dita Von Teese Harper's BAZAAR photo shoot

Skuespillere fra USA
Dansere fra USA
Modeller fra USA
Pinup
Playboy
Personer fra Rochester i Michigan
Fødsler i 1972